Neuvoston asetuksen (EU) 2020/672 14 artiklan nojalla annettu kertomus covid-19:n leviämisen seurauksena perustetusta, hätätilasta aiheutuvien työttömyysriskien lieventämisen tilapäisestä eurooppalaisesta tukivälineestä (SURE) SURE: Katsaus kahden vuoden jälkeen

Tiivistelmä

Tämä kertomus on neljäs puolivuosittain laadittava kertomus, jossa käsitellään eurooppalaista hätätilasta aiheutuvien työttömyysriskien lieventämisen tilapäistä tukivälinettä (SURE). Kertomuksessa vahvistetaan edellisissä kertomuksissa esitetyt havainnot, esitellään välineen tähänastiset toimet ja käyttö ja tarkastellaan sen sosioekonomista vaikutusta. SURE on 100 miljardin euron kriisiväline, jonka Euroopan unioni (EU) on perustanut auttaakseen jäsenvaltioita työpaikkojen säilyttämisessä ja työntekijöiden toimeentulon turvaamisessa covid-19-pandemian yhteydessä. SURE-väline on myös vahva osoitus EU:n kautta toteutuvasta jäsenvaltioiden keskinäisestä solidaarisuudesta: kaikki jäsenvaltiot ovat suostuneet antamaan EU:lle kahdenvälisiä takauksia, jotta unioni voi ottaa lainaa markkinoilta erittäin edullisin ehdoin SURE-lainojen rahoittamiseen.

Uusi, nopeasti käyttöön otettu väline pandemian sosioekonomisia vaikutusten lieventämiseen

Välineen täytäntöönpano oli nopeaa ja sujuvaa. EU:n ensimmäisiä pandemian vastaisia toimia oli komission 2. huhtikuuta 2020 tekemä ehdotus SURE-asetuksesta, jonka neuvosto hyväksyi 19. toukokuuta 2020. Kun kaikki jäsenvaltiot olivat allekirjoittaneet takaussopimukset, 100 miljardin euron määrärahat tulivat käyttöön 22. syyskuuta 2020. Komissio vauhditti välineen täytäntöönpanoa tekemällä tiivistä yhteistyötä jäsenvaltioiden kanssa. Suurin osa myönnetystä taloudellisesta avusta maksettiin lokakuun 2020 ja toukokuun 2021 välillä eli vain seitsemän kuukauden kuluessa. Uusi maksatus toteutettiin maaliskuussa 2022 niiden jäsenvaltioiden tarpeisiin vastaamiseksi, jotka toivoivat saavansa varat myöhemmin.

Rahoittaakseen SURE-välineestä jäsenvaltioille myönnettävää taloudellista apua EU on ensimmäistä kertaa laskenut liikkeeseen sosiaalivaikutteisia joukkolainoja. Tämä kertomus täyttää SURE-asetuksen vaatimusten lisäksi EU:n SURE-välineen sosiaalivaikutteisten joukkolainojen kehyksen raportointivaatimukset. Kertomuksessa vahvistetaan myös, että SURE-välineen varoja on käytetty YK:n kestävän kehityksen tavoitteiden mukaisesti.

Komissio laski maaliskuussa 2022 liikkeelle 2,2 miljardia euroa SURE-välineen sosiaalivaikutteisia joukkolainoja. Joukkolainojen suuri ylimerkitseminen kuvastaa sijoittajien luottamusta EU:n rahoituskapasiteettiin ja SURE-ohjelman luotettavuuteen. Tämän SURE-välineen kahdeksannen sosiaalivaikutteisten lainojen liikkeeseenlaskun ja maksatuksen jälkeen SURE-välineestä on maksettu 91,8 miljardia euroa 19 jäsenvaltiolle. Määrä vastaa lähes koko neuvoston myöntämää määrää (93,3 miljardia euroa, kun huomioon otetaan hiljattain Romaniasta annettu neuvoston täytäntöönpanopäätös).

SURE-välineen käytön jatkaminen apua saavissa jäsenvaltioissa

Tässä kertomuksessa vahvistetaan aiempi arvio, jonka mukaan SURE-välineestä sai tukea arviolta 31½ miljoonaa ihmistä ja 2½ miljoonaa yritystä vuonna 2020, kun pandemia puhkesi. Tämä on miltei kolmannes apua saavien jäsenvaltioiden kaikista yrityksistä ja kokonaistyövoimasta. SURE-välineestä myönnetyn taloudellisen avun pääasiallisia tuensaajia ovat olleet pk-yritykset. Eniten tuettuja toimialoja olivat lähikontaktia edellyttävät palvelut (majoitus- ja ravitsemispalvelut, tukku- ja vähittäiskauppa) sekä valmistusteollisuus.

Vuonna 2021 ja erityisesti sen ensimmäisen puoliskon aikana, jolloin pandemia aiheutti yhä merkittäviä tuhoja, SURE-välineestä sai edelleen tukea arviolta 9 miljoonaa ihmistä ja yli 800 000 yritystä. Taloudellisen tuen toimenpiteitä tarvittiin yhä vuoden 2021 ensimmäisellä puoliskolla. Sittemmin niitä on poistettu vähitellen käytöstä, kun pandemian vaikutus talouteen ja terveyteen väheni myöhemmin vuoden aikana rokotusten ja covid-19-pandemian aiheuttamiin muutoksiin reagoimiseksi toteutettujen talouden sopeutustoimien ansiosta.

Vuoden 2022 ensimmäisellä puoliskolla luovuttiin asteittain useimmista SURE-välineen mukaisista menoista, mutta useat jäsenvaltiot jatkoivat vielä pandemiaan liittyviä työajan lyhentämisjärjestelyjään. Useimmat jäsenvaltiot eivät enää käyttäneet SURE-välinettä vuonna 2022, ja pandemian vaikutuksen helpottamisen myötä SURE-välineen kuukausittaisten menojen määrä on pudonnut vähäiseksi. Vuoden 2022 vähentyneistä menoista huolimatta välineestä on saanut tukea arviolta 220 000 ihmistä ja 10 000 yritystä kolmessa jäsenvaltiossa.

SURE-välineen puitteissa suunnitellut julkiset menot ovat nyt toteutuneet lähes kokonaan. SURE-tukikelpoisiin toimenpiteisiin käytettyjen julkisten menojen kokonaismäärän odotetaan kasvavan 119 miljardiin euroon apua saavissa jäsenvaltioissa. Tämä on selvästi enemmän kuin myönnetyn taloudellisen avun kokonaismäärä (93 miljardia euroa), koska muutamat jäsenvaltiot ovat täydentäneet tukikelpoisiin toimenpiteisiin myönnettyä SURE-välineen rahoitusta kansallisella rahoituksella. Tämä osoittaa SURE-välineestä tuettujen toimenpiteiden merkityksen jäsenvaltioiden kannalta. Puolella SURE-tukikelpoisiin toimenpiteisiin käytettyjen julkisten menojen kokonaismäärästä on tuettu työajan lyhentämisjärjestelyjä. Noin kolmannes on kohdennettu itsenäisille ammatinharjoittajille tarkoitettuihin vastaaviin toimenpiteisiin. Loput julkisista menoista on osoitettu palkkatukitoimenpiteisiin ja terveyteen liittyviin toimenpiteisiin. Terveyteen liittyvien menojen toissijaisuus on jälleen vahvistettu. Niiden osuus kokonaismenoista on vain 3,2 prosenttia, ja niistä 38 prosenttia toteutettiin työpaikalla liiketoiminnan turvallisen jatkamisen varmistamiseksi, kuten SURE-asetuksessa esitetään.

SURE-välineestä myönnetyn taloudellisen avun käyttöaste on useimmissa jäsenvaltioissa korkea, ja sitä korjataan parhaillaan kahdessa jäsenvaltiossa, joissa se oli matalampi. Heinäkuussa 2022 neuvosto muutti Romaniaa koskevaa täytäntöönpanopäätöstä lisäämällä 21 täydentävää toimenpidettä ja vähentämällä myönnettävän määrän jo maksettuun määrään (3 miljardia euroa). Tämä pienensi edellisissä puolivuotiskertomuksissa havaittua suurta käyttövajetta merkittävästi, noin kolmella neljänneksellä. Puolassa on todettu kohtalainen käyttövaje kokonaismenojen ja myönnetyn määrän välillä. Meneillään on tekninen vuoropuhelu komission kanssa uusien tukikelpoisten toimenpiteiden lisäämiseksi neuvoston täytäntöönpanopäätökseen. SURE-välineen taloudellisen avun toteuttamista seurataan edelleen tiiviisti molemmissa jäsenvaltioissa.

Päivitetty arvio SURE-välineen vaikutuksesta

Toimintapoliittinen vastaus covid-19-kriisiin, SURE-väline mukaan lukien, antoi 1½ miljoonalle ihmiselle tosiasiallisen suojan työttömyydeltä vuonna 2020. Vuonna 2020 työttömyys kasvoi apua saavissa jäsenvaltioissa vain vähän, vaikka talouden tuotanto supistui merkittävästi, ja huomattavasti odotettua vähemmän. Tämä saatiin aikaan pitämällä työntekijät yrityksissä ja ylläpitämällä itsenäistä ammatinharjoittamista. Tämä puolestaan ehkäisi myös työmarkkinoiden eriarvoisuuden lisääntymistä vähentämällä työttömyysasteiden hajontaa erityisesti SURE-välineestä apua saavissa valtioissa. Tämä poikkeaa maailmanlaajuisen finanssikriisin jälkeen havaitusta kehityksestä.